Di tazwara, asmi ara d-kkren ad bnun axxam-agi n leqbayel, zik-nni, ad ruḥen yergazen ad srebḥen adɣaɣ, ad xezṛen anda yella wedɣaɣ s leqwi, ad srebḥen adɣaɣ d tirebbuɛa, ttṛuḥḥun d tirebbuɛa; lmakla: tulawin ad ssewwent. Qqaren, ttawin tiwizi, ad as-inin, ihi azekka ad nesserbeḥ adɣaɣ-agi, ad xedmen tiwizi, nutenti deg yiḍ-nni ad ɛerkent akk, ad ssewwent, ad xedment seksu, ad awint lqut i yixeddamen. Nutni, ad srebḥen adɣaɣ-nni. Win yesɛan aserdun, ad t-id-yessuffeɣ, win ur nesɛi ara, ad iṛuḥ ad-iɛiwen s tezmert-is kan, ttawin tiblaḍin ɣef tuyat-nsen, ttawin s zzwayel, alama wwin-d akk, jemɛen-d akk adɣaɣ-nni. Imir, ulac iberdan n lɛali akka am tura, ulac ikeṛṛusen: zik-nni, s zzwayel, s iserdyan, s tuyat-nsen, mi dsemden imir adɣaɣ, ad kkumaṣin lebni ɣef lsas, alama yewweḍ ɣer sqef. Sqef-nni diɣ amek i xeddmen, mači am tura, llant tmacinin. Zik-nni, ad ttren diɣ tiwizi, ad ṛuḥen ɣer wedrar, ad gezmen ijga, ijga n lɛali, ijga n zzan, n ubucic, widak n lɛali, ad ten-id-gezmen diɣ, ad ten-idttawin ɣef tuyat-nsen, ad qecṛen akk dinna, ad ten-id-qeɛden akk s tgerzyam, alamma leknen akk akken n lɛali, ad ten-id-ttawin imir ɣef zzwayel neɣ ɣef yiraw-nsen.